CHEWA โชว์ผลงาน 9 เดือน กำไรโต 9 เท่าตัวมาที่ 244 ลบ.ย้ำรายได้ปีนี้พุ่งทะลุ 2.4 พันลบ.
CHEWA โชว์ผลงาน 9 เดือน กำไรโตสนั่น 9 เท่าตัวมาที่ 244 ลบ. ย้ำรายได้ปีนี้พุ่งทะลุ 2.4 พันลบ. ลุยเปิด 9 โครงการใหม่ มูลค่า 8.4 พันลบ.
14 พ.ย. 2561

บริษัท ชีวาทัย จำกัด (มหาชน) หรือ CHEWA รายงานผลการดำเนินงานประจำไตรมาส 3/2561 สิ้นสุดวันที่ 30 ก.ย. 61 ดังนี้

ด้านนายบุญ ชุน เกียรติ กรรมการผู้จัดการ CHEWA เปิดเผยว่า ผลการดำเนินงานไตรมาส 3/2561 ของบริษัทฯ และบริษัทย่อยมีกำไรสุทธิ 94ล้านบาท เทียบกับงวดเดียวกันของปีก่อนมีกำไรสุทธิ 34 ล้านบาท หรือเพิ่มขึ้น 180% เนื่องจากบริษัทฯ มีรายได้รวมเพิ่มขึ้นเป็น 795  ล้านบาท เพิ่มขึ้นจำนวน 393 ล้านบาท หรือคิดเป็น 98% เมื่อเทียบจากงวดเดียวกันของปีก่อนที่มีรายได้รวม 402 ล้านบาท แบ่งเป็นรายได้มาจากการขายอสังหาริมทรัพย์ 784  ล้านบาท และรายได้อื่นๆ จำนวน 11 ล้านบาท
โดยบริษัทฯเชื่อว่ายังคงเติบโตได้อย่างต่อเนื่องจากปีก่อน โดยมุ่งมั่นกับรายได้ที่เติบโตไม่ต่ำกว่า 2,400 ล้านบาท หรือเติบโตประมาณ 20% จากปี 2560 โดยมียอดขายรอโอน (Backlog) ประมาณ 570  ล้านบาท
ทั้งนี้บริษัทยังได้มีการกำหนดกลยุทธ์ในการดำเนินธุรกิจ โดยมีแผนพัฒนาโครงการจำนวน 7 โครงการใหม่ และอีก 2 โครงการร่วมทุน ได้แก่ 1. โครงการ “ชีวาทัย เรสซิเดนท์ ทองหล่อ” (ทองหล่อ 20) ซึ่งเป็นคอนโดมิเนียมโลว์ไรส์ จำนวน 130 ยูนิต มูลค่า 950 ล้านบาท 2. โครงการ “ชีวาทัย เกษตรนวมินทร์ ” ซึ่งเป็นคอนโดมิเนียมไฮไรส์ จำนวน 500 ยูนิต มูลค่า 1,620 ล้านบาท 3.โครงการฮอลล์มาร์ค จรัญ เป็นโครงการโลว์ไรส์ จำนวน 146 ยูนิต มูลค่า 435 ล้านบาท
4.โครงการฮอลล์มาร์ค โชคชัย 4 เป็นโครงการโลว์ไรส์ โดยมี 876 ยูนิต มูลค่า 2,010 ล้านบาท 5.โครงการ “ชีวา โฮม วงแหวน-ลำลูกกา” แบรนด์ใหม่ล่าสุดซึ่งเป็นโครงการทาวน์โฮม ขนาด 270 ยูนิต มูลค่า 800 ล้านบาท 6.โครงการ “ชีวาวัลย์ พุทธมณฑล สาย 1” แบรนด์ใหม่ล่าสุด ซึ่งเป็นโครงการบ้านเดี่ยว 52 ยูนิต มูลค่า 1,225 ล้านบาท 7.โครงการ “ชีวา โฮม สุขสวัสดิ์-ประชาอุทิศ” เป็นโครงการทาวน์โฮม ขนาด 350 ยูนิต มูลค่า 925 ล้านบาท
8 โครงการ “ชีวา ฮาร์ท สุขุมวิท” ซึ่งเป็นทาวน์โฮม ตั้งอยู่ที่ซอยสุขุมวิท 62/1 มูลค่าโครงการ 180 ล้านบาท และ 9. โครงการ “ชีวา ฮาร์ท ทองหล่อ” ซึ่งเป็นทาวน์โฮม ตั้งอยู่ที่ซอยสุขุมวิท 36 มูลค่าโครงการ 270 ล้านบาท
“ชีวาทัย ยังเพิ่มความใส่ใจ และให้ความสำคัญสูงสุดกับลูกค้า จึงเพิ่มการดูแลจาก “ชีวาทัย โซไซตี้” ที่มุ่งเน้นตอบโจทย์ความต้องการของลูกค้า เน้นสิทธิประโยชน์เด่น ๆ ที่นำเสนอให้ลูกค้าเพิ่มขึ้น อาทิ การได้สิทธิ์รับส่วนลดสุดพิเศษจากร้านค้าชั้นนำต่าง ๆ ทั้งลด แลก แจก และแถม รวมถึงกิจกรรมดีๆ เพื่อสมาชิกอีกมากมาย
นอกจากนี้ ยังมีบริการ Chewa care และ Call Center 1260  ที่เพิ่มความใส่ใจ และการการดูแลรักษา ให้คำปรึกษา สอบถามการใช้งาน และแนะนำการดูแลรักษาอุปกรณ์ต่างๆ  ในที่พักอาศัยของลูกค้าให้มีอายุการใช้งานได้นานขึ้น และมีสภาพดีอยู่เสมอ” นายบุญ ชุน เกียรติ กล่าว